SHBA: Intensifikohet fushata për zgjedhjet e nëntorit për Kongresin amerikan
Presidenti Obama po përpiqet të ndihmojë shanset për fitore të kandidatëve demokratë
Presidenti Barak Obama ka dalë në mbrojtje të politikave të tij, duke propozuar shkurtime të reja taksash për bizneset dhe shpenzime në projekte të infrastrukturës për të nxitur ekonominë dhe për të krijuar vende pune. Në një miting pranë Klivlendit në shtetin Ohajo, zoti Obama tha se amerikanët janë të zemëruar dhe të shqetësuar lidhur me nivelin e lartë të papunësisë. Ai akuzoi republikanët e opozitës se po e përdorin këtë shqetësim për përfitime politike. Presidenti kritikoi ashpër disa herë udhëheqësin e pakicës republikane në Dhomën e Përfaqësuesve, Xhon Beinër. Zoti Beinër është nga shteti Ohajo dhe ka kritikuar politikat ekonomike të zotit Obama në disa fjalime në Klivlend. Zoti Beinër i ka bërë thirrje presidentit të zgjasë shkurtimet e taksave të zbatuara nga presidenti Xhorxh Bush, për të gjithë amerikanët pavarësisht nga të ardhurat e tyre. Zoti Obama kërkon të mbajë shkurtimet e taksave, por jo për ata që kanë të ardhura vjetore mbi 250 mijë dollarë. Demokratët kanë tani shumicën në Dhomën e Përfaqësuesve dhe në Senat, por zoti Beinër shpreson të bëhet kryetari i ri i Dhomës së Përfaqësuesve në se republikanët fitojnë shumicën e vendeve në zgjedhjet e nëntorit. Dejvid Mark është kryeredaktor i agjencisë së lajmeve tek Politiko. Ai thotë se nismat ekonomike të presidentit Obama nuk kanë të ngjarë të kenë ndikim të madh në zgjedhjet e nëntorit, pasi edhe në se Kongresi i miraton, ato nuk do të hyjnë në zbatim për disa muaj. Uilliam Galston në Institutin Brukings ka të njëjtin mendim. Por tani për tani, presidenti Obama është përqendruar më shumë tek zgjedhjet e nëntorit – më pak se dy muaj larg – sesa tek zgjedhjet për mandatin e tij të dytë, dy vjet më vonë.